ועדת הכלכלה, כנסת 17, פרוטוקול מספר 666, 2008-07-30 10:30

גלעד ארדן: ברוכים הבאים.

גלעד ארדן: אני מתכבד לפתוח את ישיבת ועדת הכלכלה.

גלעד ארדן: על סדר היום: בחירת יושב ראש חדש לוועדת הכלכלה.

גלעד ארדן: אני מעביר את רשות הדיבור ליושב ראש ועדת הכנסת, ידידי חבר הכנסת דוד טל.

דוד טל: גברתי היושבת ראש, חבר הכנסת נתניהו, ידידיי, המשמר היוצא והמשמר הנכנס, ישראל חסון וגלעד ארדן.

דוד טל: בהתאם להוראות סעיף 10(א) לתקנון הכנסת, ממליצה ועדת הכנסת בפני ועדת הכלכלה, לבחור בחבר כנסת ישראל חסון לכהן כיושב ראש הוועדה במקום חבר הכנסת גלעד ארדן.

דוד טל: אני רוצה לציין שאתמול אישרנו שהחילופין ייכנסו לתוקף ב-18 לאוגוסט.

דוד טל: היום אנחנו עושים את זה רק מבחינה פרוצדוראלית ולתוקף זה ייכנס רק ב-18.8.

דוד טל: עד כאן ההמלצה של ועדת הכנסת.

דוד טל: נצטרך להצביע עליה אבל כרגע אאפשר ליושבת ראש הכנסת לומר את דברה.

דוד טל: לאחר מכן ידברו יושב ראש הוועדה היוצא, יושב ראש הוועדה הנכנס וחברי הכנסת אשר ירצו להתייחס ולומר דברים בשבחו של יושב ראש הוועדה היוצא.

דוד טל: יושבת ראש הכנסת אומרת שאחרי ההמלצה שלי אני צריך להעלות את זה להצבעה.

דוד טל: מי בעד לאשר את כהונתו של חבר הכנסת ישראל חסון כיושב ראש ועדת הכלכלה?

דליה איציק: אני יכולה להצביע כממלאת מקום?

גלעד ארדן: כן, את יכולה למלא את מקומו של יואל חסון.

דוד טל: מי בעד, ירים את ידו?

דוד טל: הצבעה בעד - רוב נגד – אין נמנעים - אין

דוד טל: אשר על כן חבר הכנסת חסון נבחר פה אחד להחליף את יושב ראש הוועדה גלעד ארדן.

דוד טל: גברתי היושבת ראש, בבקשה.

דליה איציק: תודה אדוני יושב ראש ועדת הכנסת, יושב ראש ועדת הכלכלה היוצא.

דליה איציק: חשבתי לעצמי מה אני אומרת היום לגלעד, שאני חשודה בסימפטיה מאוד גדולה אליו.

דליה איציק: אני חשודה בסימפטיה גדולה אליו בגלל כמה טעמים.

דליה איציק: אחד, יש בגלעד משהו שהוא כאילו מאוד קופצני, אבל יש בגלעד משהו הרבה יותר עמוק ממה שנוטים לחשוב.

דליה איציק: לא רק הוא, אבל גם הוא, הפך את הוועדה הזאת לוועדה מאוד מאוד קצבית, דינאמית.

דליה איציק: זה קורה בהרבה וועדות.

דליה איציק: בואו נאמר את האמת, יורדים לכאן חוקים, אנחנו דנים בהם ומדברים בהם.

דליה איציק: תשימו לב שהחקיקה כאן, שהיא חשובה, הופכת להיות שיח ושיג עם הציבור, שזה בעיניי מאוד מרשים.

דליה איציק: עוד קצת, עוד שבוע, עוד שבועיים, עוד שלושה, לא העיקר לעלות למעלה ולסמן וי.

דליה איציק: למרות הכל הוא מחוקק מצוין.

דליה איציק: ניסיתי לעבור על החוקים.

דליה איציק: זה לא סוד שאני רוצה לבדוק אפשרות של אכיפת חוקים.

דליה איציק: לצערי, הרבה החלטות בממשלות ישראל לדורותיהן, לא מתקיימות ולא מתבצעות וגם החקיקה בישראל איננה נאכפת בחלקה הגדול.

דליה איציק: בדקנו את מספר החוקים לעומת הקדנציה הקודמת.

דליה איציק: לטעמי, יש פה חקיקה אפילו מוגזמת.

דליה איציק: מדוע?

דליה איציק: כשבאנו לבדוק את אכיפת החוקים ואת תוכנם, התברר לנו שיש כאלה שעדיף שלא היו נחקקים.

דליה איציק: גם אנחנו בבית הזה, שאמונים על הפיקוח הפרלמנטרי על פעולות הממשלה וצריכים לעשות את זה, צריכים לבדוק את עצמנו.

דליה איציק: חקיקה זה דבר חשוב אבל אסור שהיא תהיה חפוזה.

דליה איציק: זה מה שיש בגלעד.

דליה איציק: יש בו גם מזג טוב.

דליה איציק: אתם תסתכלו עליו, למרות שהוא צעיר ודינאמי, אני לא זוכרת שראיתי אותו אי פעם יוצא מגדרו.

דליה איציק: יש לו מזג שיפוטי נכון.

דליה איציק: הוא נבון ועושה את הכל בשכל.

דליה איציק: תסתכלו על מערכת היחסים בתוך הוועדה, בין הצוות של העובדים, בין חברי הכנסת.

דליה איציק: מעולם לא ראיתי אותו מתפרץ או מדבר בסגנון לא יפה.

דליה איציק: אני מקווה שכך זה יישאר.

דליה איציק: זאת דוגמה לחברי כנסת צעירים שנכנסים לבניין, לומדים אותו, כמעט משתלטים עליו, אבל באמת בהרבה מאוד שכל.

דליה איציק: גלעד, אתה לא מתפטר כל כך מהר מעבודתך ואתה לא יוצא לחופש.

דליה איציק: יש לי כמה תוכניות עליך ולגביך ואני מתכוונת לנצל גם את מה שרכשת כאן, את הניסיון.

דליה איציק: אני רוצה לומר לך שעבדתי איתך בשיתוף פעולה יוצא מן הכלל.

דליה איציק: היה כיף לעבוד איתך.

דליה איציק: כל מי שמכיר את גלעד יודע שהוא בחור מקסים ובן אדם.

דליה איציק: לא תמיד זה הולך יחד.

דליה איציק: אתה יכול להיות איש מוכשר אבל לא תמיד אתה בן אדם.

דליה איציק: במקרה שלנו זה מתבצע וקורה.

דליה איציק: הוועדה הזאת לקחה על עצמה אין ספור נושאים.

דליה איציק: חלוקת הקשב בוועדה הזאת כל כך בעייתית כי כמעט אין נושא שלא שייך לוועדת הכלכלה.

דליה איציק: כמעט כל נושא הוא כלכלה.

דליה איציק: חוסר במבחני כוח, היכולת לוותר, בלי לצאת – אתם יודעים יש בישראלים משהו נורא, העיקר לא לצאת פראייר.

דליה איציק: גלעד מוכן להגיד לך בוקר טוב ראשון בלי לחוש שהוא יצא פראייר.

דליה איציק: בגלל זה גם כעבדתי עם דוד טל בחלוקת החוקים בחוק ההסדרים, חלק מהנושאים המכובדים והנכבדים עברו אליו כי ידענו שאפשר לסמוך עליו ואפשר יהיה לעשות את זה הכי טוב שאפשר.

דליה איציק: בסוף אופוזיציה היא לא אופוזיציה למדינת ישראל ובסוף יש פה מכנה משותף הרבה יותר גדול.

דליה איציק: אני תמיד אומרת, גם לחברים הטובים שלי באופוזיציה, שאף פעם, אבל אף פעם, אסור שנראה תקנון או חוקים מהצד שאנחנו יושבים בו.

דליה איציק: אני גם חייבת להחמיא ליושב ראש האופוזיציה, שלא מעט פעמים ראיתי אותו יוצא נגד חוקים שהוא לא היה שלם איתם כשהיה שר אוצר וגם עכשיו הוא מתנהג כך.

דליה איציק: אני מכירה את המשחקים אופוזיציה-קואליציה, גם אני הייתי שם אבל בסוף צריך לזכור - לא בסוף אלא בתחילתו של היום ובעיקר בסופו של היום, שיש פה אזרחים, יש פה מדינה ויש פה אחריות.

דליה איציק: זה מה שזכר גלעד כל היום.

דליה איציק: הוא גם איש אמיץ לב, הוא ניסה והצליח להתעמת עם גורמים, שלעיתים אנחנו עושים להם חשבון, לטעמי, רב מידי, והמבין יבין.

דליה איציק: גלעד, אני גאה בך, אני גאה בהישגים שלך.

דליה איציק: אני חושבת שאתה חבר כנסת מעולה ואני מתכוונת לגייס אותך.

דליה איציק: אני מאחלת לך בהצלחה.

דוד טל: גברתי, גייסנו אותו היום כיו"ר וועדה משותפת של נתוני אשראי.

דוד טל: הוא לא מוריד את כיפת היו"ר, הוא עובר להיות יו"ר אחר.

דליה איציק: ישראל, פעם דיברנו על זה.

דליה איציק: פעם הייתי אצל שרון והיתה לי תקופה פוליטית קשה, כמו לכולנו.

דליה איציק: יש לנו תקופות כאלה ותקופות כאלה והיתה לי תקופה מאוד לא סימפטית ומאוד לא נעימה.

דליה איציק: הוא צייר לי מעגל.

דליה איציק: הוא אמר: פעם הייתי כאן ופעם הייתי כאן.

דליה איציק: עכשיו אני ראש ממשלה ואני כאן.

דליה איציק: מה שאת צריכה להקפיד זה להיות על הגלגל.

דליה איציק: אני אומרת לך את זה מכיוון שלשנינו היו שיחות נפש בחדרי.

דליה איציק: והנה היית פה והיית שם.

דליה איציק: אתה בא עם רזומה מאוד מרשים ומדינת ישראל חייבת לך לא מעט על שירותיך החשאיים והגלויים.

דליה איציק: הנה אתה פה ואתה הולך להיות יו"ר ועדה מאוד מאוד חשובה.

דליה איציק: כדי שאני לא אשבח אותך לפני הזמן, הרי יגידו שזה לא רציני, אז כשיהיו חילופי וועדה, בבוא העת, אני בטוחה שיהיו לי הרבה דברים טובים לומר עליך.

דליה איציק: בכל מה שאתה קשור אלי, דלתי תמיד פתוחה ואנחנו נעבוד בשיתוף פעולה.

דליה איציק: אני צריכה לעלות למעלה ולנהל את הישיבה בשעה 11:00.

דליה איציק: על כל פנים אני שמחה שהיום יש בכנסת תנאים שלא היו מביישים שום מדינה מתקדמת.

דליה איציק: אם מותר לי לומר, בסיום המושב, שאפילו החזרנו כסף לאוצר, לא מעט כסף.

דליה איציק: אנחנו מאוד משתדלים שהבית הזה יתנהל ביעילות.

דליה איציק: הכיבוד הזה הוא חד פעמי.

דליה איציק: אני רואה שהוא מוגזם ואני תכף אדבר עם המנכ"ל.

גלעד ארדן: אגב, הוא באמת חד פעמי.

דוד טל: סטס בא אלי בטענות שאנחנו לא דאגנו לכיבוד כזה בוועדה שלו.

דליה איציק: אדוני יושב ראש ועדת הכנסת.

דליה איציק: זאת הזדמנות לומר גם לך שאילולא הנמרצות שלך – בסופו של דבר יו"ר ועדת הכנסת הוא יותר מאשר יושב ראש ועד הבית כי בלעדיו הדברים לא יכולים להתנהל בשיתוף הפעולה ובמיידיות.

דליה איציק: הוא הגיע לתפקיד הזה מאוד מנוסה וגם שיתוף הפעולה גובר על חילוקי הדעות.

דליה איציק: זאת ההוכחה שאפשר לעשות דברים משותפים יחד.

דליה איציק: אדוני יושב ראש האופוזיציה, אני רוצה להודות לך ולכם על שיתוף הפעולה.

דליה איציק: זה היה מושב לא פשוט, מן הקשים שאני הכרתי.

דליה איציק: אני איתנה בדעתי שמדינת ישראל מצויה במצוקה והיא איננה תלויית ראש ממשלה כזה או אחר.

דליה איציק: מי כמוך, אדוני יושב ראש האופוזיציה, יודע שמדינת ישראל נתונה היום במצוקה ואיחוד הכוחות והמוחות חשובה מאוד.

דליה איציק: היות ואמרתי את זה כבר לפני שנתיים אני אומרת את זה כבר היום.

דליה איציק: חטפתי בעבר על שקיימתי וניהלתי משא ומתן לממשלת אחדות לאומית בשנים שעברו, כך שאי אפשר לומר שזה ממניע כזה או אחר.

דליה איציק: אצלנו השיח הוא תמיד אישי.

דליה איציק: כשמישהו אומר משהו, מייד חושבים את מי הוא רוצה להציל.

דליה איציק: בכלל לא עולה על הדעת שאולי רוצים להציל משהו אחר.

דליה איציק: אני אומרת את הדברים הללו כי אנחנו יוצאים לפגרה של שלושה חודשים אבל הצרות לא יוצאות לחופשה, הצרות והבעיות נשארו.

דליה איציק: מרביתנו בבית הזה נעבוד.

דליה איציק: רק שבועיים נהיה בחופשה ויתר הבית יפעל.

דליה איציק: אני אקשיב לקולות.

דליה איציק: אני רוצה להודות לך ולהודות לכם חבריי חברי הכנסת.

דליה איציק: אני יכולה לומר שעבדתי בשיתוף פעולה עם 99% מחברי הכנסת.

דליה איציק: מרביתם עובדים קשה ולצערי הרב זה לא בא לידי ביטוי מספיק בתקשורת.

דליה איציק: הם אנשי אחראים שאיכפת להם.

דליה איציק: דמוקרטיה היא פשרה, היא הבנה, היא שיח ושיג ודיון ועיון וליבון ובסוף אתה מתגבש לכדי הסכמה.

דליה איציק: אתה קצת מוותר, הוא קצת מוותר ובסוף מתכנסים לידי הסכמה.

דליה איציק: אני מנסה ביכולותיי - אני מקווה שגם הצלחתי בהרבה מאוד מקרים, לגבש את הבית הזה ולעבוד בצורה יותר משותפת.

דליה איציק: אני מאחלת לכם חופשה נעימה.

דליה איציק: תודה רבה ובהצלחה לכולכם.

גלעד ארדן: אני מבקש מיושב ראש האופוזיציה, חבר הכנסת נתניהו לברך ולאחר מכן אומר את דבריי ואאפשר לחברי הכנסת לומר את דבריהם.

בנימין נתניהו: נהוג לחשוב על ועדת הכלכלה כעל מושב אחורי של ועדת הכספים.

בנימין נתניהו: לעיתים זה באמת קורה כך ולעיתים זה לא קורה.

בנימין נתניהו: זה לא קורה כשעומד בראש הוועדה אדם שמעלה אותה, את קרנה וחשיבותה בגלל טיב החקיקה ועומק הנושאים.

בנימין נתניהו: אני חושב שזה קרה כמה וכמה פעמים.

בנימין נתניהו: זה קרה גם אצל קודמך בתפקיד, וזה קרה בצורה מובהקת בתקופת כהונתך, גלעד.

בנימין נתניהו: אני מאחל לך, ישראל, שזה יימשך בתקופת כהונתך.

בנימין נתניהו: אני חושב שהסיבה שגלעד העלה את חשיבות הוועדה זה בגלל תפיסת עולם שבאה לידי ביטוי במעשה.

בנימין נתניהו: תפיסת עולם של כלכלה חופשית ורגישות חברתית וכיצד לשלב בין שניהם.

בנימין נתניהו: גלעד הוא בפירוש איש של כלכלה חופשית ואיש שמבין היטב בנושאים כלכליים וגם בעולם העסקי.

בנימין נתניהו: על כן תמיד הצרכים של צמיחה כלכלית היו לנגד עיניו, בשעה שהוא איזן אותם עם שיקולים אחרים.

בנימין נתניהו: אני חושב שתפיסת העולם היא המפתח לכל התקדמות שאנחנו עושים, לכל תיקון שאנחנו עושים בחיי המדינה, אם זה בכלכלה, בחינוך, בחברה או בביטחון.

בנימין נתניהו: זה לא דשדוש מקרי סביב נושאים, זאת תפיסה של כיוון ודרך, שאנחנו מתאימים אותה מעת לעת אבל יש לה תמיד יעד מוגדר.

בנימין נתניהו: כך הרגשתי בחקיקות השונות שדיברנו עליהן.

בנימין נתניהו: תמיד גלעד לא יצא מהצד של ארגומנטציה וכיצד לשכנע, אלא מתוך השכנוע הפנימי שהביא אותו לאותה מדיניות שהוא ניסה לבטא אותה בחוקים.

בנימין נתניהו: אמרה היושבת ראש שלפעמים יש יותר מידי חוקים.

בנימין נתניהו: אני, בוודאי, הראשון שיגיד את זה.

בנימין נתניהו: אתה קודם כל שיאן החקיקה, אז מגיעה לך ברכה - - -

גלעד ארדן: אחרי היום זאת אולי מילת גנאי.

בנימין נתניהו: לא, זאת לא מילת גנאי כי יש הרבה מקומות שצריך תיקוני חקיקה.

בנימין נתניהו: יש תחום אחד שהוא אינו מובן מאליו וזה תחום הכלכלה.

בנימין נתניהו: אנחנו אומרים שהרגולטור הטוב ביותר זאת תחרות אמיתית ושקופה ופתוחה וחסרת פניות.

בנימין נתניהו: זה הרגולטור הטוב ביותר.

בנימין נתניהו: אילו היתה לנו תחרות חופשית ברוב התחומים של הכלכלה הישראלית, חלק לא קטן מהעבודה של וועדת הכלכלה היה מתייתר.

בנימין נתניהו: אבל זה לא המצב.

בנימין נתניהו: אנחנו סוחבים במשק שלנו שיירים של מונופולים ודואופולים וחסמים לתחרות, שניבנו כאן שכבות על גבי שכבות, לפעמים על ידי תפיסת עולם אחרת, לפעמים מתוך ריכוז של כוח אינטרסנטי שונה כזה או אחר שמונע את אותה תחרות, את אותה שקיפות, את אותה פתיחות, ולכן מחייב תיקון של המחוקק.

בנימין נתניהו: אני יודע שאחד מהנושאים הללו הוא הנושא של עמלות הבנקים.

בנימין נתניהו: יש כאן דוגמה מובהקת למצב, שכמעט לא קיים בשום כלכלה בעולם, למיטב ידיעתי.

בנימין נתניהו: אנחנו פעלנו לתקן חלק מזה בתחום אחד, בתחום החסכונות לטווח ארוך, אבל עדיין הריכוזיות של הבנקים בישראל היא מהגבוהות בעולם המתקדם.

בנימין נתניהו: מדובר כאן על ריכוזיות ששניים או שלושה שולטים ב-80% מהשוק.

בנימין נתניהו: הדבר הזה גורם לעיוותים שונים, פוגע בצרכנים ובסופו של דבר הוא פוגע בחלשים ביותר.

בנימין נתניהו: אם יש מסר אחד, שאני יודע שגלעד משותף לו ואני מאמין בו, זה שתחרות פתוחה ושקופה קודם כל עוזרת לחלשים, משום שלעשירון העליון לא אכפת ממחירון העמלות, לא איכפת לו ממחירי מוצרי היסוד, לא אכפת לו מה גובה המשכנתא.

בנימין נתניהו: ברור לגמרי, שככל שיש תחרות, אם זה בטלפונים סלולאריים, שפתאום נעשים זמינים למיליוני אזרחים והמחיר צונח, או מחיר של עמלות, מחיר של משכנתאות, מחיר הלחם, מצרכי יסוד, הדברים הללו יכולים בהחלט לסייע לחברה כולה ובמיוחד לחלשים.

בנימין נתניהו: אין לנו מצב של תחרות מספקת בין הבנקים.

בנימין נתניהו: יש לנו עודפי עמלות ורמה של שימוש בעמלות שהיא גבוהה בהרבה ממה שמקובל בעולם.

בנימין נתניהו: לכן, אם היה בארץ מצב ששלושת הבנקים הגדולים, נתח השוק שלהם היה מתחת ל-50% ואולי 40%, יכול להיות שהחוק שאתה מדבר עליו היה מתייתר.

בנימין נתניהו: אני יודע שאתם תדונו בו בקריאה ראשונה שניה ושלישית, יש הרבה מה לדון בזה.

בנימין נתניהו: אני רוצה לחדד ולומר שכשהשוק סגור או שהשוק אינו מאפשר את אותה תחרות, שהיא כל כך חיונית, יש צורך לפעמים בהתערבות.

בנימין נתניהו: אני חושב שזה אחד המקרים.

בנימין נתניהו: כיוון שמישהו טען שלנו אין ראייה משותפת בעניין הזה, ניצלתי את ההזדמנות להזים את הנחה הזאת.

בנימין נתניהו: אני יודע שאתה וחברנו משה כחלון, שהיה יו"ר הוועדה לפני כן, מציעים את ההצעה הזאת.

בנימין נתניהו: נדון בה בכובד ראש, מתוך אותה ראייה שביטאתי כאן.

בנימין נתניהו: גלעד אני רוצה לברך אותך על העבודה המצוינת שעשית כאן, היא באמת מצוינת.

בנימין נתניהו: אני חושב שכולם שותפים לזה.

בנימין נתניהו: אני רוצה להגיד שיש לך עוד הרבה מה לעשות בתחומים השונים ועלה והצלח.

גלעד ארדן: תודה רבה.

גלעד ארדן: חבריי חברי הכנסת, אדוני יושב ראש האופוזיציה.

גלעד ארדן: אני רוצה לפתוח בברכות לחבר הכנסת ישראל חסון’ שמחליף אותי כיו"ר ועדת הכלכלה.

גלעד ארדן: למרות שלישראל יש רקע ביטחוני ומדיני מאוד עשיר, אני חייב לומר, כיושב ראש וגם כחבר בוועדה, שהוא היה חבר פעיל בוועדת הכלכלה לאורך כל השנים שהוא בכנסת.

גלעד ארדן: אני חושב שהוא דווקא משלב ראיית עולם אינטרדיסציפלינרית.

גלעד ארדן: הוא גם פעיל בתחומים הכלכליים והוא אדם אחראי מאוד מנוסה מאוד ואין לי ספק שהוא ימשיך ויוביל בהצלחה את הוועדה להישגים כלכליים ולהישגים חברתיים חשובים.

גלעד ארדן: אני באמת מאחל לך, ישראל, הצלחה רבה.

גלעד ארדן: אמרו פה כל מיני דברים עלי, אבל אני חייב לומר, מהלב, שאני סבור שוועדת הכלכלה צוברת כוח רב ומרכזיות בכנסת בעשור האחרון וזה דבר שלאו דווקא תלוי בפרסונה שמכהנת כיושב ראש הוועדה.

גלעד ארדן: זה מושפע מעוד שני גורמים שאי אפשר להתעלם מהם.

גלעד ארדן: גורם אחד אלה התהליכים של ההפרטה.

גלעד ארדן: אמנם ההפרטה הפכה להיות מילת גנאי, כי עשו מסע יחסי ציבור נגדה, אבל צריך להבין שהפרטה, ליברליזציה, פתיחת המשק לגורמים פרטיים ולתחרות, מיטיבה בסופו של דבר עם הציבור הרחב.

גלעד ארדן: בסופו של דבר, מי שנהנה ממנה אלה אנשים - אותו סכום קטן שהם חוסכים הוא חלק גדול יותר מהמשכורת שהם משתכרים.

גלעד ארדן: התהליכים שהובילו ראשי המדינה בשנים האחרונות, וכמובן אחד התהליכים המרכזיים היה התהליך שאתה הובלת, הופך את ועדת הכלכלה באמת לגורם כל כך מרכזי ומשפיע.

גלעד ארדן: ברגע שהמדינה יוצאת מהמעורבות שלה - אני לא תומך ביציאה שלה ממעורבות בכל תחום וביטאתי את עמדתי בכל הנושא של ניהול בתי סוהר ודברים אחרים.

גלעד ארדן: אבל, כאשר המדינה יוצאת מהמעורבות שלה בתחומים שבהם היא לא צריכה להיות מעורבת, נוצר צורך עצום שהכנסת תביא לאיזון בין תהליך ההפרטה והקפיטליזם לבין אותה רגישות עליה דיברת, כדי שמי שבסופו של דבר שולט או משתלט על אותם גופים כלכליים, לא יעשה את זה בצורה שממקסמת את רווחיו עד כדי כך שבסוף החלשים נותרים מאחור.

גלעד ארדן: אני באמת מסכים איתך שהשילוב הנכון הוא שילוב של כלכלה חופשית ורגישות חברתית ולכן ועדת הכלכלה הופכת להיות גורם יותר ויותר מרכזי בעבודת הכנסת ללא קשר למי יושב בראשה.

גלעד ארדן: הגורם השני שגורם לוועדת הכלכלה להיות גורם מרכזי בכנסת הוא הצוות שלה.

גלעד ארדן: אי חייב לומר שכשנכנסתי לתפקיד לא כל כך הבנתי את זה.

גלעד ארדן: יש נטיה לחברי כנסת - בעיקר כשצעירים, יש רצון להשיג הישגים מהר ולקדם נושאים ולהגיע ליעדים שהצבת לעצמך.

גלעד ארדן: לפעמים זה עלול לבוא על חשבון הרצינות ועל חשבון ההבנה לעומק של הנושאים שאנחנו עוסקים בהם.

גלעד ארדן: הבנה לעומק היא הכרחית כדי שהציבור ייתן אמון בדברים שיוצאים תחת ידיה של הכנסת.

גלעד ארדן: בסופו של דבר אנחנו מכריעים כאן בגורלות של אנשים.

גלעד ארדן: אם חברה תקרוס או לא תקרוס בעקבות מה שייצא תחת ידיה של וועדת הכלכלה, זה עלול להשליך אחר כך לא רק על בעלי המניות שלה אלא גם על מאות ואלפי עובדיה, ומצד שני גם על מיליוני האזרחים.

גלעד ארדן: לכן, באמת, מעומק הלב – אני לא טיפוס רגשן אבל היום אני באמת מתרגש.

גלעד ארדן: אני רוצה להודות לצוות של הוועדה, למנהלת הוועדה, לאה ורון, שבאמת לימדה אותי הרבה מאוד על איך צריכה להתנהל ועדה בכנסת.

גלעד ארדן: אני מודה לכל הצוות שלה: לעידית חנוכה, לדקלה טאקו, לללי, שליוותה את הוועדה ותגברה אותנו בשבועות האחרונים.

גלעד ארדן: כמובן לצוות המשפטי בראשותה של היועצת המשפטית של ועדת הכלכלה עורכת הדין אתי בנדלר.

גלעד ארדן: הצוות הזה, אתי ולאה, אני חושב שהוא הגורם המרכזי שהביא לוועדת הכלכלה את השם שלה ואת המקצועיות שלה ואת העובדה שגם במשק, למרות שהרבה בעלי הון לא נהנים ממה שיוצא תחת ידיה של ועדת הכלכלה, הם עדיין מעריכים ומכבדים ומבינים את הצורך הציבורי וזה הרוב בזכות הצוות המקצועי של הוועדה.

גלעד ארדן: כמובן, גם עורך הדין ניר ימין ואיתי עצמון, המתמחה שליוותה אותנו, ליאנה מאור, הצוות של מרכז המידע של הכנסת, שבלעדיו לא היינו יכולים לקדם הרבה מאוד נושאים חשובים, בראשותם של שירלי ועמי.

גלעד ארדן: כמובן תודות מעומק הלב לעוזריי שליוו אותי בשנה ורבע הכל כך אינטנסיביות, לעוזרת ולדוברת שלי, מירי שאול.

גלעד ארדן: ליועץ המקצועי גיא בר, לעוזר שלי שי קינן וכמובן לחברי הכנסת, חברי וועדת הכלכלה.

גלעד ארדן: לא במקרה אלה שנותרו כאן הם העיקביים והמסורים ביניהם שטרחו והגיעו כמעט לכל דיוני הוועדה והיו רבים כאלה בשנה האחרונה.

גלעד ארדן: נעדר מכאן גם מי שהחלפתי אותי, חבר הכנסת כחלון, שבשל נסיבות אישיות לא יכול היה להיות כאן היום.

גלעד ארדן: אני חייב לומר שאני השתדלתי להמשיך את הקו החברתי שהוא הוביל כאן בוועדה.

גלעד ארדן: התחייבתי בתחילת כהונתי בוועדה, שהוועדה תתמקד בנושאים שהם צרכניים ובנושאים שקשורים לתחבורה ובטיחות בדרכים, גם בגלל שזאת הזדמנות חד פעמית לעסוק בתחום כלכלי שיכול גם להציל חיי אדם והוא הבטיחות בדרכים.

גלעד ארדן: עברו כאן מספר רב של חוקים חשובים בנושא הזה וגם נושאים בתחום הצרכנות.

גלעד ארדן: כפי שהסברתי קודם, נושא הצרכנות הוא אולי הנושא החברתי ביותר שהוועדה יכולה לעסוק בו.

גלעד ארדן: כשאנחנו מצליחים להגן על הצרכנים, לעלות את רמת השירות, לחסוך לצרכן כסף מיותר שהוא משלם, בסופו של דבר ההשפעה הגדולה ביותר היא על השכבות החלשות, שעבורן אותן עשרות, מאות שקלים ואפילו שקלים בודדים הם לפעמים חלק מאוד משמעותי מההכנסות שלהן ומסדר העדיפויות שלהן, כאשר הן צריכות להחליט כיצד להוציא את כספן.

גלעד ארדן: הוועדה עסקה גם רבות בתחומים שקשורים לקידום ועידוד הפריפריה ופה אני רוצה להתחבר, או לפחות להגיב למה שנאמר בימים האחרונים בעניין החקיקה.

גלעד ארדן: אני חושב שאם יש כישלון אחד של כנסת ישראל, והוא לא קשור דווקא לוועדת הכלכלה, זה הכישלון של הכנסת בתפקידה בפיקוח ומעקב אחר פעילות הממשלה.

גלעד ארדן: התפקיד של הכנסת הוא לא רק לחוקק, אלא גם להיות הגורם שמפקח ועוקב אחר ביצוע הממשלה את החלטות הכנסת ותפקוד הממשלה בכלל.

גלעד ארדן: בנושא הזה אני חושב שנדרשת לנו רפורמה כוללת כיוון שכל כמה שאני כיושב ראש ועדה, שלא היה אכפת לו לעשות דיונים מבוקר עד ערב.

גלעד ארדן: כל כמה שלא ניסיתי לנסות ולהכניס יותר ויותר נושאים של מעקב, פיקוח ובקרה, הזמן שמוקדש לדיונים בוועדות הבית, לא יכול לאפשר גם את התפקיד הזה וגם את התפקיד הזה.

גלעד ארדן: אם יש משהו שאני לוקח אותו כלקח, הוא לא שצריך לצמצם בחקיקה.

גלעד ארדן: אני חושב שרוב החוקים שעוברים בכנסת – גם משרד האוצר, בעניין הזה, נוקט בפופוליזם שאין לו מקום.

גלעד ארדן: יש להבחין בין חוק שעובר בקריאה שניה ושלישית לבין חוק שעבר בקריאה טרומית, שהמטרה שלו היא לגרום לממשלה לעסוק בנושא שהכנסת רוצה שהממשלה תעסוק בו והיא לא עוסקת בו.

גלעד ארדן: עם כל הכבוד, חוץ מחוק הדיור הציבורי, חוק סופר חשוב שעומד, בעזרת השם, לעבור היום בקריאה שניה ושלישית במליאת הכנסת, אני לא מכיר שום חוק שעולה מיליארדים שעבר בכנסת הזאת בקריאה שניה ושלישית וחייב את הממשלה להוציא מיליארדים, כמו שהיום מתדרכים כל פקידי האוצר או פקידים מטעם משרד ראש הממשלה.

גלעד ארדן: אין חוקים כאלה.

גלעד ארדן: מה כן יש?

גלעד ארדן: כיוון שמשרד האוצר והממשלה מסרבים, לדוגמה, לתת פיתרונות דיור או סיוע אפקטיבי למי שמתקשה בהשגת דיור, ואת זה אמר כאן שר הבינוי והשיכון בישיבה מיוחדת, אז הכנסת רוצה לכפות על הממשלה לעסוק בנושא הזה.

גלעד ארדן: לכן, בלית ברירה, כיוון שדיון שבסופו יש החלטה או קריאה לממשלה לא משיג את התוצאות, אז מנסים לעשות זאת על ידי קידום יוזמת חקיקה.

גלעד ארדן: אף אחת מיוזמות החקיקה האלה, ככל שאני זוכר, חוץ מחוק הדיור הציבורי, עדיין לא עברה בקריאה שניה ושלישית.

גלעד ארדן: אגב, גם אם היא תעבור בקריאה שניה או שלישית ועל פי תקנון הכנסת היא צריכה לקבל למעלה מ-50 ח"כים שיתמכו בה, זהו מחיר הדמוקרטיה.

גלעד ארדן: הממשלה צריכה ללמוד ולהבין שאם סדר העדיפויות של הכנסת, של בית המחוקק, הוא שכשיש 50 חכ"ים שמצביעים בעד חוק מסוים – ורוב החוקים האלה עוברים בזכותם של ח"כים מהקואליציה, שמגלים רגישות חברתית, בסופו של דבר זה תפקידה של הממשלה, לבצע את החוקים שיוצאים מהכנסת.

גלעד ארדן: לכן אני לא רואה בעיה בחקיקה מרובה.

גלעד ארדן: הבעיה נוצרת מכך שהממשלה לא מקיימת את החקיקה.

גלעד ארדן: הבעיה נוצרת מכך שאם נבחן את כל תקציבי המשרדים, והתחלנו לעשות זאת, אם זה בתחום הבריאות, התחבורה, ביטחון פנים ומשטרת ישראל, אנחנו רואים פעם אחר פעם שהתקציבים שהממשלה מקצה לאכיפת חוקים הם תקציבים מגוחכים מול המשימות של שהממשלה עצמה רוצה לבצע: הקטנת הפשיעה, בטיחות בדרכים, תברואה.

גלעד ארדן: בכל הדברים הללו תמיד כשאנחנו בודקים מדובר ברמת פיקוח של בין מספר פקחים שאפשר לספור אותם על אצבע אחת, לבין עשרות בודדות של פקחים גם בתחומים הרחבים ביותר.

גלעד ארדן: לכן אי אפשר לבוא בטענות לכנסת לפני שהממשלה בכלל מעמידה את כח האדם הבסיסי והרלוונטי לצורך אכיפת חוקים שהיו עוד לפני הכנסת הזאת ועוד לפני שנים רבות.

גלעד ארדן: לכן אני באמת רוצה לסיים ולומר שהלקח שאני לוקח איתי לתפקידיי הבאים הוא הצורך בהגברה משמעותית של הפיקוח והבקרה של הכנסת.

גלעד ארדן: ייעצתי ליושבת ראש הכנסת ואני שמח שהיא קיבלה את זה, שאנחנו צריכים להקים מחלקת בקרה תקציבית הרבה יותר רחבה של הכנסת, שתאפשר לנו לזמן כל אחד מהשרים לקראת סוף שנה ולתת דין וחשבון על תת ביצוע.

גלעד ארדן: הרי רבים מהמשרדים מקבלים תקציב וזועקים חמס ובסוף השנה אנחנו מגלים שבסעיפים הכי חברתיים שעבורם הם ביקשו תקציב, התקציב בכלל לא נוצל.

גלעד ארדן: אני חושב שאם תהיה עין ציבורית ושרים יצטרכו לתת דין וחשבון ולהסביר לציבור למה הם לא השתמשו, קודם כל, בתקציב שכן העמידו לרשותם, אז אולי רמת הביצוע של הממשלה תשתפר ותעלה לאין שיעור.

גלעד ארדן: אני חושב שיש צורך בוועדה מיוחדת שתזמן את משרדי הממשלה ותעבור חוק חוק, בהתאם לסדר עדיפויות שייקבע, ותשווה את רמות האכיפה בו ואת רמות היישום שלו מול מה שקיים בעולם ומול מה שנדרש.

גלעד ארדן: זה דבר הכרחי.

גלעד ארדן: זה דבר שאני לא הצלחתי לעשות כאן למרות שרציתי לעשות אותו.

גלעד ארדן: כן הצלחנו להזמין את השרים להציג תכניות עבודה לשנת 2008 ולהביא את זה לרמת פירוט של הצבת יעדים מדידים עם לוחות זמנים.

גלעד ארדן: צריך לציין לשבח את שר התמ"ת שעשה את זה ברמת הפירוט הגבוהה ביותר.

גלעד ארדן: כמובן שלהצהיר זה לא מספיק וצריך גם לבדוק שהמשרד גם יעמוד ביעדים, אבל אני חושב שבעניין הזה - - -

בנימין נתניהו: מתי תהיה ישיבת הבדיקה?

בנימין נתניהו: אולי תזמינו אותי?

גלעד ארדן: אני, כמובן, לא מתערב בסדרי העדיפויות של הוועדה מאחר ואינני יותר יושב הראש שלה.

גלעד ארדן: אני יכול רק להמליץ ולקוות.

ישראל חסון: אחד הגורמים היא מנהלת הוועדה, היא לא מרשה לי, עדיין, לקבוע פגישות.

גלעד ארדן: אני אסיים במשפט אחרון.

גלעד ארדן: אמרתי בכניסתי לתפקיד שאני ברגשות מעורבים.

גלעד ארדן: מצד אחד, שמחתי מאוד כי זאת היתה פסגת השאיפות שלי בכנסת.

גלעד ארדן: כי בעיניי זאת הוועדה הכי מעניינת והכי מרתקת בכנסת.

גלעד ארדן: מצד שני, אמרתי שככל שכהונתי תתארך כאן סימן שהממשלה שורדת.

גלעד ארדן: לכן הייתי ברגשות מעורבים.

גלעד ארדן: היום שוב אני ברגשות מעורבים.

גלעד ארדן: מצד אחד אני נורא עצוב לעזוב את הוועדה הזאת ואת התפקיד הכל כך מעניין ומרתק וגם הממשלה עדיין לא נפלה, זה גם סיבה לעצב.

גלעד ארדן: מצד שני, אני קצת שמח כי אני נורא עייף ומותש ואני חייב קצת מנוחה מכל הלחצים ומהאינטנסיביות של מה שעברתי כאן בשנה ורבע האחרונים.

גלעד ארדן: זה המסר לכל מי בציבור שחושב שחברי הכנסת לא מרוויחים כאן את לחמם ביושר.

גלעד ארדן: אני חושב שחברי הכנסת עובדים מאוד קשה, בעיקר בוועדות, הם דואגים לציבור הרחב.

גלעד ארדן: אני מודה לחבריי חברי הכנסת שליוו את הדיונים, השפיעו וסייעו להשיג את המטרות שרצינו להשיג כאן למען מדינת ישראל.

גלעד ארדן: תודה רבה לכם.

ישראל חסון: ראשית, תודה.

ישראל חסון: גלעד, מאחר וציינו את גילך הצעיר, לגיל צעיר יש רק חיסרון אחד וזה הניסיון.

גלעד ארדן: אני עוד מעט 6 שנים בכנסת, מוותיקי המשכן.

ישראל חסון: מה ההבדל בין מסיבת פרידה להספד?

ישראל חסון: במסיבת פרידה יש אחד שמאמין למה שאומרים עליו.

ישראל חסון: אני, ביושר, מוכן להגיד שאני גם מאמין.

ישראל חסון: אני חוויתי את זה באופן אישי.

ישראל חסון: אני לא כל כך אוהב לומר שבחו של אדם בפניו אבל הרגשת דקה דקה את הערכתי כלפיך.

ישראל חסון: אני לא יודע להעריך את מה שאני לא מעריך אותו באמת.

ישראל חסון: אני חושב שפעלת כמיטב אמונתך והבנתך.

ישראל חסון: עשית את זה ביושר ובנמרצות.

ישראל חסון: אני מאחל לכולנו שאכן שכל מה שנאמר פה על ידי הגורמים האחרים יתורגם לעמדות דומות בהמשך הדרך ותמשיך לעשות את זה כי אתה עושה את הדברים באמת מתוך אמונה ועל זה מגיע לך את כל הכבוד.

ישראל חסון: מעבר לזה, יחסית לאחד שעוד לא עשה כלום בתפקיד הזה אמרתי כבר המון.

ישראל חסון: תודה ואני מקווה שאנחנו נהיה עייפים באותה מידה בעוד שנה.

יורם מרציאנו: הייתי פעיל בוועדת הכלכלה בתקופה שגלעד היה יושב ראש.

יורם מרציאנו: נכון שהיו לנו הרבה ויכוחים אבל יחד עם זאת אני לא יכול להתעלם מהעובדה שגלעד עשה את הדברים על פי צו מצפונו ולפי אמונתו באופן הכי ישר וכן.

יורם מרציאנו: לא היה פה שום דבר אישי נגד כזה או אחר.

יורם מרציאנו: אני מקווה שאכן הוועדה תמשיך להתנהל, כפי שהיתה עד היום, בראשותו של ישראל .

יורם מרציאנו: אני חושב שדליה איציק אמרה פה דבר ואני רוצה לחזק אותו כאיש חברתי.

יורם מרציאנו: אני חושב שאם הייתי היום נכנס לכנסת והיו שואלים אותי לאיזה ועדה אני רוצה ללכת, הייתי אומר שאני רוצה ללכת לוועדת הכלכלה.

יורם מרציאנו: אני חושב שוועדת הכלכלה זאת הוועדה שמשפיעה על חיי האזרח במדינת ישראל מהגיל הרך ועד הקשיש והיא תופסת אותו בכל מקום, בבית, בתעופה, בתחבורה, בנמלים, במקום העבודה ובכל מקום וגם בחברה קדישא.

יורם מרציאנו: אני רוצה לאחל לך, גלעד, שכל המאוויים האישיים שלך יתגשמו.

יורם מרציאנו: אמרת שאתה בחור צעיר.

יורם מרציאנו: פעם פרס אמר שצעיר זאת מחלה שעוברת אבל רק אצלו המחלה עוד לא עברה.

יורם מרציאנו: אני מאחל לך שתהיה לך אותה מחלה.

אבשלום וילן: אני באמת חושב, גלעד, שמילאת את תפקידך ביושר ובהגינות רבה ואתה באמת אהבת את הנושאים.

אבשלום וילן: ציינת בצדק שיש פה מסורת ארוכה של יושבי ראש ועדות שאחד המשיך את השני.

אבשלום וילן: אני חושב שישנה סיבה השלישית, מעבר למה שציינת, וזה הנושא של התפתחות הטכנולוגיות והתפתחות התקשורת.

אבשלום וילן: אלה כל הענפים שהוועדה עוסקת בהם, שבשנים האחרונות נעשו יותר ויותר מרכזיים.

אבשלום וילן: לכן, כמי שיושב גם פה וגם בוועדת כספים, בשנים האחרונות הוועדה הזאת יותר חשובה בהרבה מאוד נושאים מוועדת הכספים.

אבשלום וילן: נקודה אחת שלא אמרו לך פה אני חושב שאסד הזקן היה מתקנא בך ביכולת שלך למשוך את הימים הארוכים האלה בישיבות האין סופיות שמתחילות ב-09:00.

אבשלום וילן: כנראה שאתה יכול ללמד אותנו שיעור בנושא הזה.

אבשלום וילן: ישראל, אני מקווה שאתה תהיה קצת יותר גמיש.

אבשלום וילן: לא נורא, אפשר לסיים גם ב-14:00.

אבשלום וילן: אני חושב, גלעד, שעשית יופי של עבודה בהגינות וביושר.

אבשלום וילן: ישראל אני מאחל לך שאחרי שנתיים בכנסת אתה סוף סוף תצליח להגיע למימוש היכולות שלך.

אבשלום וילן: כל הזמן היתה לי תחושה שהפוטנציאל ישנו אבל לא נותנים לך לממש אותו.

אבשלום וילן: אני בטוח שתממש את הפוטנציאל.

אבשלום וילן: אני מאחל לך, כאיש אופוזיציה שתהיה לך כהונה ארוכה ככל האפשר, גם אם הגיע הזמן לחתוך את הקדנציה של הממשלה הזאת.

רונית תירוש: רבותיי יושבי הראש.

רונית תירוש: אני מלווה את הוועדה עוד מתקופתו של כחלון ואני חייבת לומר ביושר ובאומץ, גלעד, שאני עברתי חוויה טראומטית במעבר מכחלון אליך.

רונית תירוש: אתם מנהלים מסוג שונה לחלוטין.

רונית תירוש: בעיניי, אלה ממש שני קצוות.

רונית תירוש: אם יושב ראש התנועה שלכם היה יושב פה, הייתי מחמיאה לו על ההרכב שיש לו בליכוד.

רונית תירוש: אני לא יכולה לומר את זה על כל האנשים שם, אבל לפחות אלה שעבדתי איתם, מאוד נהניתי, מאוד למדתי.

רונית תירוש: אמנם אלה לא אנשים דומים אבל מסתבר שאפשר.

רונית תירוש: במסגרת הלימודים שלי אני לומדת שאפשר להשיג את אותן תוצאות ואפילו טובות יותר, משתבחות כל פעם,בסגנונות ניהול שונים.

רונית תירוש: אני מאוד נבהלתי מהסגנון של גלעד.

רונית תירוש: הוא נראה לי בתחילה חסר סבלנות.

רונית תירוש: היתה לי נטייה להקשיב וללמוד ולהעשיר את עצמי בישיבות הוועדה וחששתי שזה ייגמר.

רונית תירוש: הופתעתי לגלות שאפשר בדרך מאוד אנרגטית ותזזיתית, עם יתר נמרצות, עדיין לתת מרחב נשימה לכולם, לשמוע את כולם.

רונית תירוש: מה שנראה כחוסר סבלנות, אבל בסבלנות רבה, כמעט בלתי אפשרית, באיפוק רב, התגלית כאדם מאוד סובלני.

רונית תירוש: דווקא כאיש אופוזיציה נתת הרבה חבל ואורך נשימה לקואליציה, לשרים למשרדים.

רונית תירוש: גם נתת להם את מרחב הנשימה אבל גם היית מאוד הגון כלפיהם.

רונית תירוש: זה לא דבר מובן מאליו.

רונית תירוש: ישרת קו, ואפשרת להם, ואותת להם, זירזת אותם, ובסופו של יום הגעת להישגים שרצינו בהם.

רונית תירוש: רצינו שדברים ימוצו ויגיעו לשלב גמר ואתה עשית את זה בדרך שלך, בקצב שלך, עם הספק בלתי רגיל.

רונית תירוש: למדתי ויישר כוח ואין לי ספק שאתה תתקדם בצורה מאוד מהירה, לפחות בקצב שאתה יודע לעבוד.

רונית תירוש: אני מאחלת לך הצלחה רבה.

רונית תירוש: נעם לי לעבוד איתך ולצידך גם כפרלמנטר ולאו דווקא כיושב ראש הוועדה.

גלעד ארדן: עוד נעבוד יחד.

רונית תירוש: אני רק רוצה לומר לישראל, שבאמת חובת ההוכחה עליו, אבל במעט שאני צופה בו במליאה, אדם עם נועם הליכות, עם יושרה, עם נחישות לגבי דברים שאתה מאמין בהם ואתה משיג אותם.

רונית תירוש: אתה הוכחה לכך שלא צריך רק מרפקים, צריכים סבלנות ומגיעים בסוף.

רונית תירוש: אני מאחלת לך הרבה הצלחה ואני בטוחה שכך יהיה.

יצחק זיו: כחבר כנסת צעיר, מזלי שהתחלתי עם כחלון.

יצחק זיו: אם הייתי מתחיל איתך, אני לא יודע אם הייתי נשאר בישיבות.

יצחק זיו: פשוט עברתי את הדברים בהדרגה.

יצחק זיו: אחרי שאתה נמצא עם חבר הכנסת כחלון, כיושב ראש הוועדה, אתה מתרגל לאווירה שאפשר להשיג דברים ברוגע.

יצחק זיו: פתאום הגיע גלעד ארדן ופתאום ראית אווירה שונה.

יצחק זיו: אמרתי לעצמי, בוא נראה את ההמשך.

יצחק זיו: אני מוכרח לומר לך שגם בדרך שלך, שלא כל כך האמנתי בה, הוכחת שאפשר ואפשר אפילו טוב מאוד.

יצחק זיו: אני מאחל לך הצלחה בהמשך הדרך.

יצחק זיו: במעט ישיבות ששמעתי את חסון ראיתי את הרוגע שחוזר לוועדה.

גלעד ארדן: אתה יודע ששקט הוא רפש.

גלעד ארדן: אני בא מבית מדרשו של ז'בוטינסקי.

יצחק זיו: עכשיו הגיע מישהו לוועדה שכבר מסתכל על גיל הפנסיה.

גלעד ארדן: אתה יודע שהוא בא ממקום שבו יש שקט שקט ואז טלטולים.

גלעד ארדן: אל תבנה על השקט הזה יותר מידי.

ישראל חסון: חבר הכנסת זיו, לפני שאתה מסיים.

ישראל חסון: המוטו של הדיון פה היה אורך הקדנציה, כמה זמן עוד נשאר.

יצחק זיו: כשהגעתי לכנסת היתה אותה שאלה ועובדה שעברנו את מחצית הדרך.

ישראל חסון: זמן קצר אחרי רצח רבין התחילו לאבטח את ראשי הממשלה בצורה מאוד דרמטית.

ישראל חסון: ביבי היה ראש הממשלה ואני מוניתי לסגן ראש השירות ונדרשתי ללכת לבדוק איך מאבטחים באירוע המוני.

ישראל חסון: לא אהבתי את העיסוק באבטחה.

ישראל חסון: אז הלבישו אותי על ביבי למימונה במגדל העמק.

ישראל חסון: הגענו לבית של שאול עמור ז"ל.

ישראל חסון: שם היינו צריכים לאכול כיבוד סמלי בקומה הראשונה.

ישראל חסון: עלינו לקומה השניה, היה כיבוד קצת יותר מסמלי.

ישראל חסון: עלינו לקומה השלישית היה כיבוד.

ישראל חסון: הכל בשעה 08:30.

ישראל חסון: אנחנו יוצאים ליער במגדל העמק, שם היה אירוע.

ישראל חסון: גלעד, זה למורשת של הליכוד.

ישראל חסון: עולים על הבמה ועולה ראש העיר ומברך את ראש הממשלה.

ישראל חסון: עולה אשת ראש העיר ומברכת את ראש הממשלה, עולה הרב הראשי מברך את ראש הממשלה, בקיצור 30 ברכות.

ישראל חסון: אתם מכירים את הסבלנות של ביבי.

ישראל חסון: בסוף עולה איזה סגן עוזר של איזה משגיח כשרות בפינה הימנית של הרבנות ואומר לו: אדוני ראש הממשלה, שכל אלה שמשמיצים אותך ומלעיזים עליך ידומו ושממשלתך תיכון לאורך ימים עד ביאת המשיח, במהרה היום.

ישראל חסון: אתה מבין?

יצחק זיו: גלעד, הוכחת שאפשר גם בדרך אחרת.

יצחק זיו: אני מאחל לך הצלחה בכל דרך שתלך בה.

יצחק זיו: ישראל חסון, איך אמרנו?

יצחק זיו: הכדור לפניך, תוכיח.

גלעד ארדן: תודה רבה לכולם, הישיבה נעולה, בהצלחה.